আরও এক রেকর্ড ভাঙল ‘বাহুবলী ২’। না এবারে বক্স অফিস নয়, এই রেকর্ড প্রণয়-প্রস্তাবের। ‘বাহুবলী’-র নায়ক প্রভাস মন জিতে নিয়েছেন সুন্দরীদের। একের পরে এক বিয়ের প্রস্তাব তিনি পেয়ে চলেছেন। আর সেগুলো খারিজও করে দিয়েছেন। ইতিমধ্যেই ছ’ হাজার বিয়ের প্রস্তাব পেয়েছেন প্রভাস। সংখ্যাটা হেলাফেলার নয়। বলিউডের জনপ্রিয় অভিনেতারাও এত বিয়ের প্রস্তাব পেয়েছেন বলে কস্মিনকালেও শোনা যায়নি। 
বোঝাই যাচ্ছে, ‘বাহুবলী’  প্রভাসকে নিয়ে গিয়েছে জনপ্রিয়তার শিখরে। এখন ‘বাহুবলী ২’ জ্বরে আক্রান্ত গোটা দেশ। মুক্তি পাওয়ার পর থেকে রেকর্ডের পর রেকর্ড গড়ে চলেছে এই ছবি। সিনেমাপ্রেমীদের মুখে একটাই নাম, 'প্রভাস’। ৩৭ বছর বয়সি প্রভাস ছ’ হাজার বিয়ের প্রস্তাব পেলেও এখনও তিনি অবিবাহিত। শোনা যাচ্ছে, তাঁর বিয়ে স্থির হয়ে গিয়েছে। ২৩ বছর বয়সি এক ইঞ্জিনিয়ারিং ছাত্রীর সঙ্গে প্রভাসের বিয়ে ঠিক হয়েছে বলে খবর। ‘বাহুবলী’-র জন্যই প্রভাস তাঁর বিয়ে পিছিয়ে দিয়েছেন বলে শোনা যাচ্ছে। 
উল্লেখ্য, প্রভাসের সঙ্গে নাম জড়িয়েছিল অভিনেত্রী অনুষ্কা শেট্টির সঙ্গে। তিনিও ‘বাহুবলী’-তে অভিনয় করেছেন। অতীতে কাজল অগ্রবালকে নিয়েও গুঞ্জন শোনা গিয়েছিল। এখনও পর্যন্ত প্রভাস বা অনুষ্কা বা কাজল কেউই এই বিষয়ে মুখ খোলেননি।